## Educació informa els sindicats de les condicions laborals del personal expert d’FP i especialistes

*** La Direcció General de Formació Professional i la de Personal Docent han destacat la voluntat de diàleg i l’interés de la Conselleria per “continuar avançant per a atendre les demandes justes del sector”
* Entre hui i demà s’espera tindre firmats tots els contractes d’estos especialistes**

La Conselleria d’Educació, Cultura, Universitats i Ocupació ha reiterat en la reunió celebrada este dijous l’acord aconseguit amb els sindicats per a equiparar les condicions laborals del personal expert en el sector productiu de Formació Professional (FP) i dels especialistes dels ensenyaments de règim especial a les del curs passat, tal com ja es va avançar després de la reunió de la setmana passada.

A esta trobada han acudit la directora general d’FP, Marta Armendia, i la directora general de Personal Docent, Sonia Sancho, que és la direcció que exercix la competència de contractació.

Les dos directores generals han valorat positivament este acord amb representants sindicals i han mostrat la seua disposició a “continuar avançant per a atendre les demandes justes del sector”.

Des de Conselleria d’Educació destaquen que “la proposta era revisar tots els contractes tenint com a referència les 18 hores lectives del mòdul professional o matèria, que seria l’equivalent a la jornada completa, i aquells que tinguen menys hores, la part proporcional”. D’esta manera, s’equiparan les condicions laborals del personal expert d’FP i dels especialistes d’ensenyaments de règim especial a les del professorat especialista del curs passat.

Des de les tres direccions territorials d’Educació s’ha informat que s’ha accelerat la contractació i que s’espera tindre tots els contractes firmats en els pròxims dies.

Finalment, s’ha comunicat als sindicats que este col·lectiu ha passat a ser personal laboral per la qual cosa tindrà la seua pròpia representació sindical com a interlocutor.

Fecha: 10/10/2024